### Beslutning

Godkendt.

### Sagsfremstilling

## Resume og sagens baggrund

Kalundborg Forsyning har besluttet at indstille projektet vedrørende udfasning af gas og etablering af fjernvarme i Gørlev og Kirke Helsinge. Kommunalbestyrelsen godkendte projektet den 29. maj 2024, men forsyningsselskabet ønsker nu at lukke projektet på grund af manglende tilslutning og økonomiske udfordringer.

## Indstillinger

Direktøren indstiller, at Kalundborg Forsynings anmodning om at lukke projektet imødekommes, samt at Gørlev og Kirke Helsinge udgår af den kommunale varmeplan som kollektivt varmeområde.

## Behandling

Teknik- og Miljøudvalget.

## Sagsfremstilling

[adresse] har besluttet at indstille projektet vedrørende udfasning af gas og etablering af fjernvarme i Gørlev og Kirke Helsinge. Beslutningen er truffet på baggrund af følgende årsager:

* Kun 60 % af de potentielle kunder i området har tilkendegivet interesse for fjernvarme, hvilket er under det nødvendige niveau på 70 %.
* Boligernes spredte placering har en negativ indflydelse på anlægsomkostningerne.
* Etableringsomkostningerne er steget markant siden projektets start, hvilket forringer forbrugerøkonomien.
* Manglende national støtte til udfasning af gas til boligopvarmning har skabt usikkerhed blandt gaskunderne, hvilket hæmmer tilslutningen.
* Vedtagelsen af varmeprisloftet har skabt yderligere usikkerhed omkring økonomien ved etablering og drift af fjernvarme i området.

På baggrund af ovenstående har Kalundborg Forsyning besluttet at lukke projektet, hvilket bestyrelsen for Kalundborg Forsyning har godkendt på bestyrelsesmødet den 19. december 2024.

I denne sammenhæng anmoder Kalundborg Forsyning varmeplanmyndigheden om at trække Gørlev og Kirke Helsinge ud af den kommunale varmeplan. Dette vil sikre, at borgerne kan søge alternative opvarmningsmuligheder uden begrænsninger fra varmeplanen.

Administrationen anbefaler som konsekvens af en lukning af varmeprojektet, at Gørlev og Kirke Helsinge udgår af den kommune varmeplan, og at administrationen kan udføre dette.

Administrationen vil efter en aflysning af varmeplanen for Gørlev og Kirke Helsinge sende besked i e-boks til ejendomsejerne, om aflysning af varmeprojektet samt om mulighederne i de nationale støtteordninger til individuelle varmeløsninger som fx varmepumper.

## Økonomiske konsekvenser

Ingen.